open-index/open-wikipedia-markdown huggingface dataset:
பிரேந்திர நாத் தத்தா

**பிரேந்திர நாத் தத்தா** (1 மார்ச்சு 1935 – 23 அக்டோபர் 2023) அசாமைச் சேர்ந்த ஒரு இந்திய கல்வியலாளர், மொழியியலாளர், நாட்டுப்புற ஆய்வாளர் , பாடகர் மற்றும் பாடலாசிரியர் ஆவார். தத்தா அசாமில் உள்ள பல கல்லூரிகளில் பேராசிரியராக பணிபுரிந்துள்ளார். மேலும், இவர் பல ஆய்வு நூல்களையும் படைத்துள்ளார். 2009ஆம் ஆண்டு இந்திய குடிமக்களின் நான்காவது உயரிய விருதான பத்மஸ்ரீ விருது, இலக்கியம் மற்றும் கல்வி சார்ந்த இவரின் பணிக்காக வழங்கப்பட்டது. 2010ஆம் ஆண்டு ஜெகதாத்ரி ஹர்மோகன் தாஸ் இலக்கிய விருதும் இவருக்கு வழங்கப்பட்டது. மேலும், வடக்கு இலக்கிம்பூர் அமர்வு, 2003 மற்றும் ஹோஜாய் அமர்வு, 2004 ஆகியவற்றுக்கான அசாம் சாகித்திய அகாதமியின் தலைவராக தத்தா தேர்ந்தெடுக்கப்பட்டார்.

## ஆரம்பகால வாழ்க்கை
தத்தா அசாமில் உள்ள நாகோன் என்னும் ஊரில் 1935ம் ஆண்டு மார்ச்சு 1ல் பிறந்தார். கல்பனாத் தத்தா மந்தாகினி தத்தா ஆகியோர் இவரது பெற்றோர். 
இவர் தனது பள்ளிக்கல்வியை கவுகாத்தியில் உள்ள சென்னிகுத்தி எல்.பி. பள்ளியிலும் பின்னர் கோல்பாராவில் உள்ள பள்ளியிலும் பயின்றார். 1933 ம் ஆண்டு மெட்ரிகுலேசன் தேர்விலும் அசாம் பல்கலைக்கழக தேர்விலும் முதல் 10 இடங்களுக்குள் பெற்றார். பின்னர், சாந்தி நிகேதனில் உள்ள விஸ்வ பாரதியில் பொருளாதாரத் துறையில் தனது  இளங்கலை கல்வியையும் கவுகாத்தி பல்கலைக்கழகத்தில் முதுகலை கல்வியையும் பயின்றார். 
## பணிகள்
1957ஆம் ஆண்டு பி. போரூவா கல்லூரியில் விரிவுரையாளராக தனது கல்விப் பணியைத் துவக்கினார். 1964-ல் அசாமில் கௌரிபூரில் உள்ள பிரமதேஷ் பருவா கல்லூரியின் முதல்வராக பணியி்ல் சேர்ந்தார். மேலும், கோல்பாரா கல்லூரி மற்றும் பாண்டு கல்லூரி ஆகிய கல்லூரிகளிலும் இவர் முதல்வராக பணியாற்றியுள்ளார். 
1974ஆம் ஆண்டு, பிரபுல்லா தத்தா என்பவரின் மேற்பார்வையில் நாட்டுப்புறவியல் துறையில் முனைவர்  பெற்றார்.
1979ஆம் ஆண்டு கவுகாத்தி பல்கலைக்கழகத்தில் பேராசிரியப் பின்னர் நாட்டுப்புறவியல் ஆராய்ச்சித் துறையின் தலைவரானார். 1995ஆம் ஆண்டு கவுகாத்தி பல்கலைக்கழகப் பணியிலிருந்து ஓய்வு பெற்றார். 
பணி ஓய்வுக்குப் பின்னர் தேஜ்பூர் பல்கலைக்கழகத்தின் பாரம்பரிய கலாச்சார மற்றும் கலை வடிவங்கள் துறையில் பேராசிரியராக சேர்ந்தார்.

## இலக்கியப் பணி
தத்தா பல்வேறு ஆய்வு நூல்களையும் எழுதியுள்ளார். இவரது நூல்களுள் ஒன்றான **வடகிழக்கு இந்தியாவின் கலாச்சார வரையறைகள்** (Cultural Contours of Northeast India) ஆக்சுபோர்டு பல்கலைக்கழக அச்சகத்தால் வெளியிடப்பட்டது. சங்கர் மாதவர் மனிஷா அரு அசோமர் சமஸ்கிருத உத்தராதிகர் என்ற புத்தகத்திற்காக, இவர் 12வது ஜகதாத்ரி-ஹர்மோகன் தாஸ் இலக்கிய விருதை வென்றார்.

## இசைப்பணி
தத்தா ஒரு பாடகர் மற்றும் பாடலாசிரியராகவும் இருந்தார்.  அவர் எழுதிய பாடல்கள்: "மோனோர் கோபர்", "பஹுதின் போகுலோர் கோந்த் போ நாய்", "மெலி திலோ மான்", "ரோஹிமாலா உரோனிர் மாஜெரே", "சௌ சிரிஷ் தாலத்", "தோமர் காரணே ஜாவ்", "ஆஹினக் கோனே ஆனானே", " மௌ தாபோனார்", "சீதா பனாபாஷ்", "போகோலி போகா ஃபோட் டி ஜா", "ஜிலிர் மாதே", "ஓ கன் சிரிகா", "பராஷா தோமார்", "ஆகாஷே போதாஹே", "ஆகாஷ் ஆமாக் அகானி ஆகாஷ் தியா" போன்றவை ஆகும்.
ப்ரோஜென் பருவா இயக்கிய சுமிருதிர் பரஷ் என்ற அசாமி மொழித் திரைப்படத்திற்காகவும் அவர் பாடல் பாடியுள்ளார். 
## விருதுகள்
*பத்மஸ்ரீ விருது - 2009 '''
*ஜகதாத்ரி-ஹர்மோகன் தாஸ் இலக்கிய விருது

## மேற்கோள்கள்

பகுப்பு:1935 பிறப்புகள்
பகுப்பு:2023 இறப்புகள்
பகுப்பு:இந்தியக் கல்வியாளர்கள்
பகுப்பு:இலக்கியம் மற்றும் கல்வியில் பத்மசிறீ விருது பெற்றவர்கள்
பகுப்பு:இந்தியக் கவிஞர்கள்
பகுப்பு:அசாமிய நபர்கள்
இரவை உருண்டை

thumb| இரவை உருண்டை (ரவை லட்டு)
**இரவை உருண்டை** (*Ravè unde*) என்பது ரவை லட்டு என்றும் அறியப்படுகிறது. இது மிகவும் பிரபலமான இந்திய இனிப்பு ஆகும். இது பெரும்பாலும் திருவிழாக்கள் மற்றும் மத விழாக்களின் போது தயாரிக்கப்படுகிறது. கர்நாடக மாநிலத்தில் இந்த இனிப்பு மிகவும் பிரபலமாக உள்ளது.

## தயாரிப்பு
பெயர் குறிப்பிடுவது போல, ரவை உண்டே ரவை (இந்தியாவின் சில பகுதிகளில் *ரவா* என்று அழைக்கப்படுகிறது), உலர்ந்த தேங்காய் மற்றும் சர்க்கரை ஆகியவற்றால் ஆனது. பால் மற்றும் நெய் ஆகியவை கலவையை ஒன்றாக இணைக்க பெரும்பாலும் பயன்படுத்தப்படும் முக்கியப் பொருட்கள் ஆகும்.

## மேலும் பார்க்கவும்

* கர்நாடகா சமையல்

## மேற்கோள்கள்

பகுப்பு:கர்நாடக சமையல்
பகுப்பு:இந்திய உணவுகள்
பாம்பே உருளைக்கிழங்கு

thumb| பாம்பே உருளைக்கிழங்கு (பம்பாய் ஆலு)
**பாம்பே உருளைக்கிழங்கு** (*Bombay potato*)(சில நேரங்களில் **பாம்பே ஆலூ** அல்லது *ஆலு* (*அலு*) *பம்பாய்* என்று அழைக்கப்படுகிறது),  என்பது உருளைக்கிழங்கைப் பயன்படுத்தித் தயாரிக்கப்படும் இந்திய உணவாகும். நன்கு அவித்த உருளைக்கிழங்குடன் கடுகு, மிளகாய்த் தூள், உப்பு மற்றும் மிளகு சேர்த்து இது தயாரிக்கப்படுகிறது. வெங்காயம், தக்காளி மற்றும் தக்காளி சுவைச்சாறு சில நேரங்களில் கூடுதல் பொருட்களாக பயன்படுத்தப்படுகிறது. பாம்பே உருளைக்கிழங்கு ஒரு முக்கிய உணவாக இல்லாமல்,  துணை உணவாகவும் வழங்கப்படலாம்.

## மேலும் பார்க்கவும்

* ஆலு கோபி

## மேற்கோள்கள்

பகுப்பு:இந்திய உணவுகள்
பாக்கியலட்சுமி

**பாக்கியலட்சுமி** அல்லது **பாக்யலட்சுமி** (*Bhagyalakshmi*) என்ற தலைப்பில் உள்ள கட்டுரைகள்:

* பாக்கியலட்சுமி, 1961 தமிழ்த் திரைப்படம்
* பாக்கியலட்சுமி (பாக்கியசிறீ), தென்னிந்தியத் திரைப்பட நடிகை
* பாக்யலட்சுமி, தென்னிந்திய ஒலிச்சேர்க்கைக் கலைஞர், நடிகை
* பாக்கியலட்சுமி, தொலைக்காட்சித் தொடர்
பொம்மை நாயகி

**பொம்மை நாயகி** (*Pommai Nāyaki*) என்பது 2023 ஆம் ஆண்டு வெளிவந்த இந்தியத் தமிழ் மொழி சமூக நாடகத் திரைப்படம் . இப்படம் சான் இயக்கத்திலும் சுந்தரமூர்த்தி கே எஸ் இசையமைப்பிலும் அதிசயராஜ் ஆர் ஒளிப்பதிவிலும் செல்வா ஆர்கே படத்தொகுப்பிலும் வெளியிடப்பட்டது. 

## கதை
தேநீர்க்கடையில் வேலை செய்யும் வேலு, பாலியல் வன்கொடுமைக்கு ஆளான தனது ஒன்பது அகவை மகளுக்கு நீதி கேட்டுப் போராடுவதே இத்திரைப்படத்தின் கதை.

## நடிகர்கள்
*யோகி பாபு வேலு
*ஹரி கிருட்டிணன் அண்ணாதுரை ஜீவாவாக
*சுபத்திரா கயல்விழியாக, பொம்மை நாயகியின் தாய்
*சிறீமதி பொம்மை நாயகி
*ஜி.எம் குமார் வேலுவின் தந்தையா
*அருள்தாசு செந்தில்
*லிசி ஆண்டனி
*எஸ்.எஸ்.ஸ்டேன்லி
*செயச்சந்திரன்
*ராக்ஸ்டர் ரமணி அம்மாள்
*சுமையா
*இஸ்மத் பானு
*தாமு
*இந்திரஜித்
*செயவேல்

## பட உருவாக்கம்
இப்படத்தின் முன்னோட்ட சுவரொட்டி 2022 சூலை 22 அன்று வெளியிடப்பட்டது  இப்படத்தின் படப்பிடிப்பு 2021 நவம்பர் 24 அன்று நிறைவடைந்தது  யோகி பாபு தனது நடிப்புப் பகுதிகளுக்கு 2022 பெப்ரவரி 1 அன்று பின்னணிக் குரல் கொடுக்கத் தொடங்கினார்.

## ஒலிப்பதிவு

பாடல்களுக்கு சுந்தரமூர்த்தி கே.எஸ் இசையமைத்துள்ளார், ஆடியோ உரிமைகளை திங்க் மியூசிக் வாங்கியுள்ளது. "அடியே ராசாத்தி" என்ற தலைப்பில் முதல் பாடல் 2023 சனவரி 6 அன்று வெளியிடப்பட்டது. அப்பாடல் மெல்லிசைப் பாடல் கபிலன் எழுதி, சுந்தரமூர்த்தி கே.எஸ் இசையமைத்து, சத்யபிரகாஷ் பாடிய பாடல்.

## வெளியீடு
படம் 2023 பெப்ரவரி 3 அன்று திரையரங்குகளில் வெளியிடப்பட்டது.

## மேற்கோள்கள்

## வெளி இணைப்புகள்

* நீலம் புரொடக்ஷன்ஸ்
* 

பகுப்பு:Articles with hAudio microformats
பகுப்பு:Album infoboxes lacking a cover
பகுப்பு:Album articles lacking alt text for covers
பகுப்பு:2023 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:இந்திய நாடகத் திரைப்படங்கள்
மலாய் (உணவு)

**மலாய்** (*Malai *, இந்தி: मलाई, உருது: ) என்பது ஒரு வகை உறைந்த பாலேடு ஆகும். இது இந்திய துணைக் கண்டத்தின் உணவு வகைகளில் இனிப்புகளைச் செய்ய பயன்படுத்தப்படுகிறது. இது பசு அல்லது எருமையின் முழுப் பாலை சுமார் 80 &nbsp;°C (180&nbsp;°F) வரை சூடாக்கி பின்னர் சுமார் ஒரு மணி நேரம் கழித்து குளிரவைத்து தயாரிக்கப்படுகிறது. குளிர வைக்கும்போது பாலில் உள்ள கொழுப்பு மற்றும் உறைந்த புரதங்களின் தடிமனான மஞ்சள் நிற அடுக்காக அதன் மேற்பரப்பில் உருவாகிறது. இது பின்னர் அகற்றப்படுகிறது.

கொழுப்பை அகற்றவே சுடவைத்து, குளிரவைக்கும் செயல்முறை  செய்யப்படுகிறது. மலாயில் சுமார் 55% வெண்ணைய் தான் உள்ளது. பசுவின் பாலைவிட எருமையின் பாலில் அதிக கொழுப்புச் சத்து இருப்பதால், அது மலாய் உற்பத்தி செய்ய சிறந்ததாக கருதப்படுகிறது. சிறப்பான முறையில் மலாய் தயாரிக்க, 5 முதல் 12% வரை கொழுப்பு உள்ளடக்கம் கொண்ட எருமை பால் கொதிக்கவைக்கப்பட்டு பின்னர் 4 &nbsp;°C (39&nbsp;°F) வரும்வரை ஆறவைக்கப்படுகிறது. அதேபோல, 3 முதல் 5% வரையிலான கொழுப்புள்ள பசும்பாலைக் கொதிக்கவைத்து பின்னர் ஆறவைத்து மலாய் தயாரிக்கப்படுகிறது.

## பயன்பாடுகள்

மலாய் கோஃப்தா உருண்டைகள் மற்றும் மலாய் பேடா , ரசமலாய் மற்றும் மலாய் குல்பி போன்ற பல்வேறு வடஇந்திய இனிப்பு உணவுகளைத் தயாரிக்க மலாய் ஒரு முக்கிய மூலப்பொருளாக உள்ளது. வறுத்த கோஃப்தா உருண்டைகள் உருளைக்கிழங்கு மற்றும் பன்னீர்  கொண்டு தயாரிக்கப்படுகின்றன. அதில் காய்கறிகள் சேர்க்கப்படும் போது சுவை இன்னும் அதிகமாகிறது. இதற்கு ஒரு உதாரணம், பச்சை பட்டாணியை  முக்கிய பொருளாக வைத்து செய்யப்படும் மேத்தி மாதர் மலாய் ஆகும்.

## மேற்கோள்கள்

பகுப்பு:இந்திய உணவுகள்
தலால் செப்ரீன்

**தலால் செப்ரீன்** (பிறப்பு 25 செப்டம்பர் 1973) சவுதி அரேபிய கால்பந்து நடுக்கள வீரர் ஆவார், இவர் 1994 உலகக் கோப்பையில் சவுதி அரேபியாவுக்காக விளையாடினார். அவர் அல்-ரியாத் அணிக்காகவும் விளையாடினார்.

## குறிப்புகள்


பகுப்பு:வாழும் மக்கள்
பகுப்பு:1973 பிறப்புகள்
பகுப்பு:காற்பந்தாட்ட வீரர்கள்
பரிதா கானும்

**பரிதா கானும்** (*Farida Khanum*, உருது :  ) மேற்கு வங்காளத்தின் கொல்கத்தா நகரத்தைச் சேர்ந்த ஒரு பாக்கித்தானிய பாரம்பரிய பாடகி ஆவார். பாக்கித்தான் மற்றும் இந்தியா ஆகிய இரு நாடுகளிலும் இவர் *மலிகா-இ-கசல்* ( கசலின் ராணி) என்று அறியப்படுகிறார்.

## ஆரம்ப கால வாழ்க்கை
பரிதா 1929 பிரித்தானிய இந்தியாவின் கொல்கத்தாவில் பிறந்தார். ஒரு சகோதரி மற்றும் மூன்று சகோதரர்கள் என இவருக்கு நான்கு உடன்பிறப்புகள். பிரபல பாடகி முக்தார் பேகம் இவரது சகோதரி. இவரது 18 வயதில் இவர்களது முழு குடும்பமும் பஞ்சாப் மாநிலம் அமிர்தசரசில் இருந்து பாக்கித்தானின் இலாகூருக்கு குடிபெயர்ந்தது.

பாட்டியாலா கரானாவின் (இசைப் பாணி) உஸ்தாத் ஆசிக் அலி கானிடம் கயல், தும்ரி மற்றும் தாத்ரா ஆகியவற்றைக் கற்கத் தொடங்கினார். ஒரு குழந்தையாக, இவரது சகோதரி முக்தார் பேகம் வழக்கமான பாரமபரிய இசை பயிற்சிக்காக உஸ்தாத் ஆசிக் அலி கானிடம் அழைத்துச் செல்வார். 1947ல் இந்தியப் பிரிவினைக்குப் பிறகு இவரது குடும்பம் பாகிஸ்தானுக்கு குடிபெயர்ந்தது.

## தொழில்
பரிதா கானும் தனது முதல் பொதுக் கச்சேரியை 1950 இல் 21 வயதில் வழங்கினார். பின்னர் வானொலி பாக்கித்தானில் சேர்ந்தார். அங்கு இவர் தனக்கான அங்கீகாரத்தைப் பெற்றார். 1960 களில் பாக்கித்தானின் அதிபர் அயூப் கான் ஒரு பொது இசை நிகழ்ச்சிக்கு அழைத்தபோது இவர் பிரபல நட்சத்திரமானார். பரிதா படங்களிலும் நடித்தார். மேலும் இவர் படங்களுக்கு பாடல்களையும் பாடினார். பாக்கித்தான் தொலைக்காட்சி மற்றும் பிற பாக்கித்தான் தொலைக்காட்சி நிறுவனங்ககளில் அடிக்கடி நடித்து வருகிறார். பிரபல கவிஞர் பயாஸ் ஹஷ்மி எழுதிய *ஆஜ் ஜானே கி ஜித் நா கரோ* என்ற கசலுடன் இவர் மிகவும் தொடர்புடையவர். 2015 ஆம் ஆண்டில், 86 வயதில், *கோக் ஸ்டுடியோ சீசன்* 8 இல் இந்த கசலைப் பாடினார்.

இந்தியாவில் பரிதா கானுமின் நேரடி இசை நிகழ்ச்சிகள் மிகவும் பிரபலமாக உள்ளன. இவர் 1960 களின் பிற்பகுதியிலும் 1970 களின் முற்பகுதியிலும் ஆப்கானித்தானின் காபூலுக்கு கச்சேரிகளுக்காக சென்றார். அங்கு இவர் ஆப்கானிய இசைக்கலைஞர்களுடன் இணைந்து பாரசீக மொழி கசல்களைப் பாடினார்.

## சொந்த வாழ்க்கை
பரிதா கானும் பாக்கித்தானின் இலாகூரில் வசித்து வருகிறார். இவருக்கு ஐந்து மகள்களும் ஒரு மகனும் உள்ளனர்.

## மேற்கோள்கள்

## வெளி இணைப்புகள்
* 
* Farida Khanum's 2015 performance at Coke Studio (Pakistan)

பகுப்பு:1929 பிறப்புகள்
பகுப்பு:வாழும் மக்கள்
பகுப்பு:பாக்கித்தான் பாடகர்கள்
பகுப்பு:கசல் பாடகர்கள்
பகுப்பு:பாக்கித்தான் நடிகைகள்
பொன்னகரம், மதுரை

**பொன்னகரம்** என்பது இந்தியா தீபகற்பத்தில் தமிழ்நாடு மாநிலத்தின் மதுரை மாவட்டத்தில் அமைந்துள்ள ஒரு புறநகர்ப் பகுதியாகும். தமிழ்நாடு மார்க்சிஸ்ட் கம்யூனிஸ்டு கட்சியின் முன்னாள் சட்டமன்ற உறுப்பினர் காலஞ்சென்ற என். நன்மாறன் பொன்னகரம் பகுதியில் பிறந்தவர். விகாசா பள்ளி குழுமம், தன் பள்ளி ஒன்றை பொன்னகரத்தில் அமைத்துள்ளது.

கடல் மட்டத்திலிருந்து சுமார் 161 மீட்டர் உயரத்தில் அமைந்துள்ள பொன்னகரம் பகுதியின் புவியியல் ஆள்கூறுகள்,  (அதாவது, 9°55'47.3"N, 78°06'36.4"E) ஆகும். மதுரை, ஆரப்பாளையம், விளாங்குடி, கூடல் நகர், தத்தனேரி, கோச்சடை, எஸ். எஸ். காலனி, அரசரடி, காளவாசல் மற்றும் பழங்காநத்தம் ஆகியவை பொன்னகரம் பகுதிக்கு அருகிலுள்ள முக்கிய புறநகர்ப் பகுதிகளாகும்.

பொன்னகரம் பகுதியானது, மதுரை மத்தி (சட்டமன்றத் தொகுதி) வரம்புக்கு உட்பட்டதாகும். இதன் சட்டமன்றத் தொகுதி உறுப்பினராக 2021 ஆம் ஆண்டு நடத்தப்பட்ட தேர்தலில் வெற்றி பெற்றவர் பி. டி. ஆர். பழனிவேல் தியாகராஜன் ஆவார். மேலும் இப்பகுதி, மதுரை மக்களவைத் தொகுதி சார்ந்தது. இதன் மக்களவைத் தொகுதி உறுப்பினராக சு. வெங்கடேசன், 2019 ஆம் ஆண்டு நடத்தப்பட்ட தேர்தலில் வெற்றி பெற்றார்.
## மேற்கோள்கள்

பகுப்பு:மதுரை
பரிதா கானம் (அறிஞர்)

**பரிதா கானம்** (*Farida Khanam* ;பிறப்பு 1952) ஒரு இசுலாமிய அறிஞர், பேச்சாளர், எழுத்தாளர், மொழிபெயர்ப்பாளர் மற்றும் அமைதி ஆர்வலர் ஆவார். இந்தியாவின் புது தில்லியில் உள்ள ஜாமியா மில்லியா இஸ்லாமியாவில் இசுலாமிய ஆய்வுகளை கற்பிப்பதில் இரண்டரை தசாப்தங்களுக்கும் மேலாக இவர் தனது முதுகலை மற்றும் முனைவர் பட்டத்தையும் பெற்றார். இவர் அமைதி மற்றும் ஆன்மீககத்திற்கான சர்வதேச மையத்தின்  தற்போதைய தலைவராக உள்ளார். குறிப்பிடத்தக்க இசுலாமிய அறிஞரான மௌலானா வஹிதுதீன் கானின் மகள் ஆவார்  மேலும் அவரது திருக்குர்ஆன் பற்றிய விளக்கமான தஸ்கிருல் குரானை ஆங்கிலத்தில் திருத்தி மொழிபெயர்த்துள்ளார்.  பேராசிரியர் பரிதா கானம் மௌலானா வஹிதுதீன் கானின் பல படைப்புகளின் தலைமை ஆசிரியராகவும் மொழிபெயர்ப்பாளராகவும் உள்ளார்.

## மேற்கோள்கள்

பகுப்பு:வாழும் மக்கள்
பகுப்பு:1952 பிறப்புகள்
பகுப்பு:இந்திய முஸ்லிம்கள்
பகுப்பு:இந்திய இசுலாமிய அறிஞர்கள்
பகுப்பு:இந்தியப் பெண் அறிஞர்கள்
தேசிய ஒருமைப்பாட்டுக்கான இந்திரா காந்தி விருது

thumb|260x260px| பிரதமர், டாக்டர். மன்மோகன் சிங், அக்டோபர் 31, 2004 ஆம் ஆண்டு அக்டோபர் மாதம் 31 ஆம் தேதியன்று  புதுதில்லியில் புகழ்பெற்ற திரைப்படத் தயாரிப்பாளர் சிறீ சியாம் பெனகலுக்கு தேசிய ஒருங்கிணைப்புக்கான இந்திரா காந்தி விருதை வழங்கினார்.

**தேசிய ஒருங்கிணைப்புக்கான இந்திரா காந்தி விருது**  (*Indira Gandhi Award for National Integration*)   இந்தியாவின் முன்னாள் பிரதமர் இந்திரா காந்திக்குப் பிறகு இந்திய தேசிய காங்கிரசால் வழங்கப்படும் மதிப்புமிக்க விருது ஆகும். 1985 ஆம் ஆண்டு முதல் ஆண்டுதோறும் இந்த விருது வழங்கப்படுகிறது. இந்தியாவின் மதக் குழுக்கள், சமூகங்கள், இனக்குழுக்கள், கலாச்சாரங்கள், மொழிகள் மற்றும் பாரம்பரியங்கள், தேசத்தின் சிந்தனையையும் செயல்பாட்டினையும்  வலுப்படுத்துதல், தேசிய ஒருங்கிணைப்பு மற்றும் புரிதல்,   கூட்டுறவு ஆகியவற்றை ஊக்குவிப்பதற்காக இவ்விருது வழங்கப்படுகிறது. ஒற்றுமை உணர்வு. கலை, அறிவியல், கலாச்சாரம், கல்வி, இலக்கியம், மதம், சமூகப் பணி, பத்திரிகை, சட்டம் மற்றும் பொது வாழ்க்கையைப் பிரதிநிதித்துவப்படுத்தும் சிறந்த நபர்களின் ஆலோசனைக் குழுவால் விருது பெற்றவர் தேர்ந்தெடுக்கப்படுகிறார். விருது 5 இலட்சம் ரூபாய் ரொக்கம் மற்றும் பாராட்டுப் பத்திரம் கொண்டது. இந்த விருது தியாகிகள் தினத்தன்று வழங்கப்படுகிறது. விருது தொடர்புடைய ஆண்டு மற்றும் அதற்கு முந்தைய இரண்டு வருடங்களில் அங்கீகாரத்திற்கு தகுதியான சேவைகளுக்காக விருது வழங்கப்படுகிறது.

## பெற்றவர்கள்
தேசிய ஒருங்கிணைப்புக்கான இந்திரா காந்தி விருது இதுவரை சுவாமி ரங்கநாதனந்தா (1987), அருணா ஆசப் அலி, பாரத சாரண சாரணிய இயக்கம் (1987), ரபீக் ஆலம் (1988) பி. என். அக்சர், எம்.எசு.சுப்புலட்சுமி (1990), இராசீவ் காந்தி (மரணத்திற்குப் பின்), பரமதம் ஆசிரமம் (வார்தா, மகாராட்டிரா), ஆச்சார்யா துளசி (1993), பிசம்பர் நாத் பாண்டே (1996), பியாந்த் சிங் (மரணத்திற்குப் பின்) மற்றும் நட்வர் தக்கர் (கூட்டு), காந்தி பொது விவகார நிறுவனம் ( கர்நாடகா ), இந்திரா காந்தி தேசிய ஒருங்கிணைப்புக்கான மையம் (சாந்தி நிகேதன்), அப்துல் கலாம், சங்கர் தயாள் சர்மா  (மரணத்திற்குப் பின்), சதீசு தவான், எச்.ஒய் சாரதா பிரசாத், ராம்-ரகீம் நகர் குடிசைவாசிகள் சங்கம் (அகமதாபாத்து), ஆமன் பதிக் அமைதி தன்னார்வக் குழு (அகமதாபாத்), இராம் சின் சோலங்கி மற்றும் சுனில் தமைச்சே (கூட்டு), 2015 -16 ஆம் ஆண்டிற்கான விருது டி.எம்.கிருட்டிணாவுக்கு வழங்கப்பட்டது.

* 2002: ஆச்சார்யா மகாபிரச்சுனா
* 2003: சியாம் பெனகல்
* 2004: மகாசுவேதா தேவி
* 2005: இயாவேத் அக்தர்
* 2006: டாக்டர். இயே.எசு.பண்டுக்வாலா மற்றும் ராம் புனியானி (கூட்டு) 
* 2009: பால்ராச்சு பூரி 
* 2010: ஏஆர் ரகுமான் மற்றும் ராமகிருட்டிணா அமைப்பு  ஆசிரமம் (கூட்டு) 
* 2011: மோகன் தாரியா 
* 2012: குல்சார் 
* 2013: எம்.எசு.சுவாமிநாதன் 
* 2014: இராசகோபால் பிவி 
* 2015: டி.எம்.கிருட்டிணா
* 2016: டி.எம்.கிருட்டிணா
* 2017: சண்டி பிரசாத் பட்டு 
* 2018: சண்டி பிரசாத் பட்டு 
* 2019:சண்டி பிரசாத் பட்டு

## மேற்கோள்கள்

பகுப்பு:இந்திய விருதுகள்
பகுப்பு:அமைதிப் பரிசுகள்
தூங்கானை மாடம்

**தூங்கானை மாடம், யானைக்கோயில், ஆனை மாடம், ஆலக்கோவில்**  என்பது தமிழ்நாட்டு கோயில்களில் மாடக் கோயில்களில் ஒரு வகை ஆகும்.  இந்த மாடக் கோயில் விமானமானது படுத்திருக்கும் யானையின் பின்புறத்தைப் போல இருக்கும் என்பதால் இப்பெயர் பெற்றது.  இவ்வகை கோயில்களில் சில கருவறையிலிருந்தே இந்த வடிவமைப்பில் இருக்கும்.

## பெயர்கள்
தூங்கானை மாடக் கோயில் அமைப்பைச் சேதியகிருஹம் என்று பௌத்த நூல்கள் கூறுகின்றன. பிராகிருத மொழியில் இது *சேதியகர* என்று கூறுப்படுகிறது. சிற்பசாத்திரங்கள்  இந்தக் கட்டட அமைப்பை கஜபிருஷ்டம், ஹஸ்தி பிருஷ்டம், குஞ்சர பிருஷ்டம் என்றும் கூறுகின்றன. கஜம், ஹஸ்தி, குஞ்சரம் என்னும் சொற்களின் பொருள் யானை என்பதாகும்.  குஞ்சரக்கோவில் என்பதை மணிமேகலையில் குச்சரக்குடிகை என்று கூறப்படுகிறது. குச்சரம் என்பது குஞ்சரம் என்பதன் வலித்தல் விகாரம். காவிரிப் பூம்பட்டினத்தில் இருந்த பௌத்தக் கோவிலாகிய சம்பாபதிக் கோவில் இந்த அமைப்பாக இருந்தது. ஆகவே இக்கோவில் குச்சரக்குடிகை என்று பெயர் பெற்றிருந்தது. தமிழ்நாட்டுக் கோயில் கட்டடங்களின் பெயர்களைக் கூறுகிற திருநாவுக்கரசு நாயனார் தூங்கானை மாடக் கோவிலை ஆலக்கோவில் என்று கூறுகிறார் என்கிறார் மயிலை சீனி. வேங்கடசாமி.

## வரலாறு
தற்போது காணப்படும் தூங்கானை மாடக் கோயில்கள் கி. பி. ஒன்பதாம் நூற்றாண்டு காலத்திற்கு பிற்பட்டவை. என்றாலும் இவ்வகை கோயில்கள் மிகப் பழமையானவை என்பதற்கான சான்றுகள் உள்ளன. சங்க காலத்திலேயே தூங்கானை மாடக் கோயில்கள் தமிழ்நாட்டில் இருந்தன. அவை பௌத்த சமயத்தினரால் கட்டப்பட்டவை என்கிறார் மயிலை சீனி. வேங்கடசாமி. கடைச்சங்க காலத்தைச் சேர்ந்த சோழன் கோச்செங்கண்ணன் சிவபெருமானுக்கு 70 மாடக் கோயில்கள் அமைத்ததாக திருமங்கையாழ்வார் தன் திருநறையூர் பதிகத்தில் குறிப்பிட்டுள்ளார்.  கி.பி ஏழாம் நூற்றாண்டில் வாழ்ந்த திருநாவுக்கரசு நாயனார் பாடிய திருத்தூங்கானை மாடப் பதிகம் என்ற பதிகத்தில் தூங்கானை மாடக் கோயில் குறித்து அப்பர் தெரிவிக்கிறார். பல்லவர், சோழர், பாண்டியர் ஆகியோர் இக்கோவில்களை அமைத்தார்கள். சோழ பாண்டியருக்குப் பிறகு விஜயநகர அரசர் காலத்திலும் சில யானைக்கோவில் கட்டடங்கள் அமைக்கப்பட்டிருக்கலாம். 

ஆந்திராவின் நாகார்ஜுனகொண்டாவில் உள்ளிட்ட பௌத்த யானைக் கோயிலகளின் எச்சங்கள் காணப்படுகின்றன. அதுபோன்று இந்தியாவின் பல இடங்களில் யானைக்கோயில் அமைப்பில் கட்டப்பட்ட பௌத்த கோயில்கள் காணப்படுகின்றன.

## தூங்கானை மாடக் கோயில்கள் சில
* நாலூர் அமிர்தகலச நாதர் கோயில்
* காஞ்சிபுரம் சுவரகரேசுவரர் கோயில்
* திருத்தணி வீரட்டேசுவரர் கோயில்
* திரைலோக்கியநாதர் கோயில்
* திருப்பாசூர் வாசீஸ்வரர் கோயில்   
* பெண்ணாகடம் பிரளயகாலேசுவரர் கோயில்
* திருவொற்றியூர் ஆதிபுரீசுவரர் கோயில்

## குறிப்புகள்

பகுப்பு:தமிழர் கட்டிடக்கலை
பகுப்பு:இந்தியக் கட்டிடக்கலை
ஒற்றையுறுப்பு கணம்

கணிதத்தில், **ஒற்றையுறுப்பு கணம்**  அல்லது **ஓருறுப்பு கணம்** (*singleton*) என்பது ஒரேயொரு உறுப்பை மட்டுமே கொண்டுள்ள ஒரு கணமாகும். இது **அலகு கணம்** (*unit set*) எனவும் அழைக்கப்படுகிறது. எடுத்துக்காட்டாக, 0 என்ற ஒரேயொரு உறுப்பை மட்டும் கொண்டுள்ள \{0\} கணமானது ஒற்றையுறுப்பு கணமாகும்.

**A = {a}** என்பது ஒரு ஒற்றையுறுப்பு கணம். இதில் **A** என்பது கணத்தையும், *a* ஆனது கணத்திலுள்ள ஒற்றை உறுப்பையும் குறிக்கின்றன.
:ஒற்றையுறுப்புக் கணத்தின் எண்ணளவை (உறுப்புகளின் எண்ணிக்கை) "1" ஆகும்.
:ஒற்றையுறுப்புக் கணத்தின் உட்கணங்களின் எண்ணிக்கை "2" ஆகும். மேலே குறிப்பிடப்பட்டுள்ள **A** கணத்திற்கு { }, {a} என இரு உட்கணங்கள் உள்ளன. 

தரப்பட்ட ஒரு கணத்தின் ஒற்றையுறுப்பு உட்கணங்களின் எண்ணிக்கை அக்கணத்திலுள்ள உறுப்புகளின் எண்ணிக்கைக்குச் சமமாக இருக்கும். எடுத்துக்காட்டாக,
:A = {a, e, i , o, u}. இக்கணத்தில் 5 உறுப்புகள் உள்ளன.
:**A** இன் ஒற்றையுறுப்பு உட்கணங்கள்: {a}, {e}, {i}, {o}, {u}

## பண்புகள்
*கணக் கோட்பாட்டின்படி, எந்தவொரு கணமும் தனக்குத்தானே ஒரு உறுப்பாக இருக்காது. எனவே கண்டிப்பாக ஒற்றையுறுப்பு கணமானது அதனுள் உள்ள ஒரேயொரு உறுப்பிலிருந்து வேறுபட்டது. எடுத்துக்காட்டாக,
**1, {1} - இவையிரண்டும் வெவ்வேறானவை;
**வெற்றுக்கணமும் வெற்றுக்கணத்தை மட்டுமே ஒரேயொரு உறுப்பாகக் கொண்ட கணமும் வெவ்வேறானவை. 
*ஒற்றையுறுப்புக் கணத்தின் ஒரேயொரு உறுப்பும் ஒரு கணமாக இருக்கலாம். எடுத்துக்காட்டாக,
::\{\{1, 2, 3\}\} என்ற ஒற்றையுறுப்பு கணத்தின் உறுப்பு {1, 2, 3} என்ற கணமாக (இது ஒற்றையுறுப்புக் கணமல்ல) இருப்பதைக் காணலாம்.
* ஒரு கணத்தின் எண்ணளவை  என "இருந்தால், இருந்தால்தான்" அது ஒற்றையுறுப்பு கணமாக இருக்க முடியும்.
*ஒற்றையுறுப்பு கணத்திலிருந்து ஏதாவதொரு கணத்திற்கு வரையறுக்கப்படும் சார்பு, உள்ளிடுகோப்பாக இருக்கும். இப்பண்பைக் கொண்டுள்ள ஒரேயொரு ஒற்றையுறுப்பற்ற கணம்  வெற்றுக் கணமாகும்.
*பெல் எண் முழுவெண் தொடர்முறையானது ஒரு கணத்தின் பிரிவினைகளின் எண்ணுதலை () எனவும், ஒற்றையுறுப்புக் கணங்கள் நீங்கலான எண்ணிக்கை () எனவும் தருகிறது..

## மேற்கோள்கள்




பகுப்பு:கணக் கோட்பாட்டு அடிப்படை கருத்துருக்கள்
அப்புக்குட்டி பொதுவள்

**கலாமண்டலம் அப்புக்குட்டி பொதுவள்** (*Kalamandalam Appukutty Poduval*) இந்தியாவைச் சேர்ந்த ஒரு மத்தளக் கலைஞர் ஆவார். இசைப் பாடல்கள் இயற்றுபவராகப் புகழ் அடைந்தார். இசைக்கருவியின் அழகியல் கொட்டுகளால் பிரபலமடைந்தார் - இந்த இசைக் கொட்டுகள் தென்னிந்தியாவில் கேரளாவின் பாரம்பரிய நடன நாடகமான கதகளிக்கு ஒரு முக்கிய தாள துணையாகும். பழம்பெரும் வெங்கிச்சன் சுவாமியின் சீடரான இவர், செந்தழகர் கலாமண்டலம் கிருட்டிணன்குட்டி பொதுவளுடன் இணைந்து, அவர்களின் கலைநிகழ்ச்சியின் ஒலியியலில் புதிய முறைகளை ஏற்படுத்தினார். 

திருச்சூர் மாவட்டத்தில் உள்ள கோயில் நகரமான திருவில்வமலை அப்புக்குட்டியின் சொந்த ஊராகும்.  திருவில்வல வெங்கிச்சன் சுவாமியிடம் மத்தளம் கற்றுக் கொண்டார்.  அப்புக்குட்டி தனது தாயக கல்வி நிலையமான கேரள கலாமண்டலத்தில் மத்தள  ஆசிரியராக நீண்ட காலம் பணியாற்றினார். இக்கல்லூரியில் பயின்ற பாலூர் அச்சுதன் நாயர், கலாமண்டலம் நாராயணன் நம்பீசன் (நம்பீசன் குட்டி), தாமோதரன் நாயர், ஈச்சர வாரியர், நெல்லுவாய நாராயணன் நாயர், கலாமண்டலம் சங்கர வாரியர், கப்லிங்கட்டு வாசுதேவன் நம்பூதிரி, இராமதாசு மற்றும் சசி ஆகியோர் இவரது குறிப்பிடத்தக்க சீடர்கள் ஆவர்.

அப்புக்குட்டி பொதுவள் 1986 ஆம் ஆண்டில் கலாமண்டலத்தில் இருந்து ஓய்வு பெற்றார். பின்னர் இவர் ஓட்டப்பாலத்திற்கு கிழக்கே உள்ள சதானம் கதகளி அகாடமியில் ( காந்தி சேவா சதன் ) வருகை தரும் ஆசிரியராகப் பணிபுரிந்தார். 2000 ஆம் ஆண்டில் இவர் சங்கீத நாடக அகாடமி விருதைப் பெற்றார் 

அப்புக்குட்டி பொதுவள் 2008 ஆம் ஆண்டு சனவரி மாதம் 27 ஆம் தேதியன்று  தன்னுடைய 84 ஆவது வயதில் சிறிது காலமாக  உடல்நிலை சரியில்லாமல் இருந்து இறந்தார் 

## மேற்கோள்கள்

பகுப்பு:சங்கீத நாடக அகாதமி விருது பெற்றவர்கள்
பகுப்பு:2008 இறப்புகள்
பகுப்பு:1924 பிறப்புகள்
பகுப்பு:கேரள சங்கீத நாடக அகாதமி விருது பெற்றவர்கள்
பகுப்பு:மத்தளக் கலைஞர்கள்
துவிதா

**துவிதா**  (*Duvidha*) என்பது 1973 ஆம் ஆண்டு இந்தியாவில் மணி கவுல் இயக்கிய ஒரு பேய்த் திரைப்படமாகும். இத்திரைப்படம் விசயதன் தேத்தாவின்  இதே பெயரிலான  இராசத்தான் மாநிலத்தில் வழக்கிலிருந்த கதையை அடிப்படையாகக் கொண்டது. இப்படத்தில் ரவி மேனன் மற்றும் ரைசா பதம்சி ஆகியோர் முக்கிய வேடங்களில் நடித்துள்ளனர்.  திரைப்படம் விமர்சன ரீதியாக பாராட்டப்பட்டது.  சிறந்த இயக்கத்திற்கான தேசிய திரைப்பட விருதும்  1974 ஆம் ஆண்டிற்கான பிலிம்பேர் விருதுகளில் சிறந்த திரைப்படத்திற்கான விமர்சகர்கள் விருதும் இப்படத்திற்கு கிடைத்தன. சாருக்கான் மற்றும் இராணி முகர்ச்சி முக்கிய வேடங்களில் நடிக்க இந்தப் படம் 2005 ஆம் ஆண்டு  *[[பகெலி|பகேலி]]* என்ற பெயரில் மறு ஆக்கம் செய்யப்பட்டது.

## கதை
இத்திரைப்படம் இராசத்தானின் கிராமப்புற பின்னணியில் உருவாகியது. திரைப்படத்தின் கதை விசயதன் தேத்தாவின் கதையை அடிப்படையாகக் கொண்டதாகும்.  ஒரு வணிகரின் மகனான கிரிசன்லால் (ரவி மேனன்) பற்றி இராசத்தானில் இருந்த பிரபலமான நாட்டுப்புறக் கதையுடன் இத்திரைப்படத்தின் கதை தொடர்பு கொண்டிருந்தது.

## நடிகர்கள்

* இலச்சியாக ரைசா பதம்சீ
* கிருட்டிணலால், வியாபாரியின் மகனாக ரவி மேனன்
* அர்டன்
* சம்புதன்
* மனோகர் லாலாசு
* கானா ராம்
* போலா ராம்

## தயாரிப்பு
சோத்பூர் மாவட்டத்தில் உள்ள பிலாரா தாலுக்காவின்  போருண்டா கிராமத்தில், எழுத்தாளர் விசய்தான் தேத்தா' பிச்சியின் கிராமத்தில் படம் விரிவாகப் படமாக்கப்பட்டது.

## இசை
படத்தின் இசையை இராசத்தானின் நாட்டுப்புற இசைக்கலைஞர்களான ரம்சான் அம்மு, லத்தீப் மற்றும் சாகி கான் ஆகியோர் வழங்கினர்.

## மறு ஆக்கம்
2005 ஆம் ஆண்டு வெளியான அமோல் பலேகர் திரைப்படமான *[[பகெலி|பகேலியும்]]* இதே கதையை அடிப்படையாகக் கொண்டதாகும். .

## மேற்கோள்கள்

## புற இணைப்புகள்

* 
* 

பகுப்பு:1973 இந்தித் திரைப்படங்கள்
பகுப்பு:இந்திய இந்தித் திரைப்படங்கள்
ஆஷா சிங்

thumb|உதய்பூரில் நடந்த நிகழ்ச்சி ஒன்றில் ஆஷா சிங்
**ஆஷா திகம்பர் சிங்** (*Asha Digamber Singh*) (1 ஆகத்து 1955 - 30 ஆகத்து 2021) பாரதிய ஜனதா கட்சியின் தலைவர் மற்றும் தொழிலதிபர் ஆவார். இவர் முன்னாள் அமைச்சர் திகம்பர் சிங்கின் மனைவியாவார். ஸ்ரீ திகம்பர் குழும மருத்துவமனைகள் மற்றும் நிறுவனங்களுக்கு இவர் தலைவராக இருந்தார்.

## ஆரம்ப மற்றும் தனிப்பட்ட வாழ்க்கை
ஆஷா சிங் உத்தரபிரதேச மாநிலம் மதுராவில் 1 ஆகத்து 1955-ல் பிறந்தார். இவரின் தந்தை சவுத்ரி திவான் சிங் இந்திய ரயில்வேயில் உயர் பதவியிலிருந்தவர்.  இவரின் தாயார் இல்லத்தரசி. ஆஷா சிங் மதுராவில் உள்ள பள்ளியில் படித்தார்.

ஆஷா சிங் 19 சனவரி 1974 அன்று ராஜஸ்தானின் பரத்பூரில் திகம்பர் சிங்கை மணந்தார்.  இவர்களுக்கு இரண்டு குழந்தைகள் இருந்தன. இவரது சகோதரர் சவுத்ரி லக்ஷ்மி நாராயண் சிங் உத்தரபிரதேச அரசில் அமைச்சராக உள்ளார்.

## தொழில்
திரு. திகம்பர் குழும மருத்துவமனைகள் மற்றும் மருத்துவ நிறுவனங்கள் ராஜஸ்தானில் ஒரு முக்கிய குழுவாகும். அதற்கு, ஆஷா சிங் தலைவர் மற்றும் நிறுவனராக இருந்தார்.

ஆஷா சிங்கின் கணவர் திகம்பர் சிங் இரண்டு தசாப்தங்களாக சட்டமன்ற உறுப்பினராக (எம்எல்ஏ) (இந்தியா) இருந்தார். மேலும்,  ராஜஸ்தான் அரசாங்கத்தில் கேபினட் அமைச்சராக பணியாற்றினார். அவர் பாஜக அமைப்பில் பல்வேறு பதவிகளுக்கான சாத்தியமான வேட்பாளராகக் காணப்பட்டார். அவரது பெயர் 2008 & 2013 ராஜஸ்தான் தேர்தல்களின் போது நாட்பாய், பரத்பூர் தொகுதியில் இருந்து பரப்பப்பட்டது. இருப்பினும், அரசியல் காரணங்களால் திகம்பர் சிங், ஆஷாவை சட்டமன்றத் தேர்தலில் போட்டியிட ஊக்கப்படுத்தினார். 2017 இல் இவரின் கணவர் இறந்ததைத் தொடர்ந்து, பரத்பூரில் உள்ள தீக் குமாஹீர்  தொகுதியில் அவர் பதவியேற்றார். ஆனால், அவரது மகன் ஷைலேஷ் தேர்தலில் போட்டியிட்டார்.

## நோய் மற்றும் இறப்பு
ஜனவரி 2021 இல் ஆஷா சிங்கிற்கு மேம்பட்ட கருப்பை புற்றுநோய் இருப்பது கண்டறியப்பட்டது. ஜெய்ப்பூரில் உள்ள சவாய் மான் சிங் மருத்துவமனையில் கீமோதெரபி சிகிச்சைக்கு உட்படுத்தப்பட்டார். இவர் மே 2021 இல் புது டெல்லியில் உள்ள பிஎல்கே-மேக்ஸ் மருத்துவமனையில் ஒரு அறுவை சிகிச்சைக்கு உட்படுத்தப்பட்டார் மற்றும் மிகவும் சிறப்பு வாய்ந்த மருத்துவர் குழுவின் மேற்பார்வையில் இருந்தார்.

ஆஷா சிங் 30 ஆகஸ்ட் 2021 அன்று ஜெய்ப்பூரில் உள்ள எடர்னல் ஹார்ட் கேர் சென்டரில் இறந்தார். பல உறுப்புகள் செயலிழந்ததே இறப்புக்கான காரணம் என கண்டறியப்பட்டது.

ஆஷா சிங்கின் மரணத்தைத் தொடர்ந்து, முதல்வர் அசோக் கெலாட் தனது வருத்தத்தைத் தெரிவித்தார் மற்றும் முன்னாள் முதல்வர் வசுந்தரா ராஜே ஆஷாவை தோழியாக நினைத்து அதிர்ச்சியையும் திகைப்பையும் தெரிவித்தார். ஆகஸ்ட் 31 அன்று ராஜஸ்தானின் பரத்பூரில் சிங்கின் இறுதிச் சடங்கில் 6 எம்.பி.க்கள் மற்றும் எம்.எல்.ஏக்களுடன் ராஜஸ்தான் அரசாங்கத்தைச் சேர்ந்த12 அமைச்சர்கள் கலந்து கொண்டனர். இவருக்கு மரியாதை செய்யும் பொருட்டு,  கிழக்கு ராஜஸ்தானில் சந்தைகள் ஒரு நாள் மூடப்பட்டன.

## குறிப்புகள்

பகுப்பு:2021 இறப்புகள்
பகுப்பு:1955 பிறப்புகள்
பகுப்பு:21 ஆம் நூற்றாண்டு இந்தியப் பெண் தொழிலதிபர்கள்
பகுப்பு:20 ஆம் நூற்றாண்டு இந்தியப் பெண் தொழிலதிபர்கள்
பீனா கண்ணன்

**பீனா கண்ணன் (Beena Kannan)**, சீமாட்டி டெக்ஸ்டைல்ஸ் நிறுவனத்தின் தலைமை நிர்வாக அதிகாரி மற்றும் முன்னணி ஆடை வடிவமைப்பாளர் ஆவார்.
## தொழில்
பல்கலைக்கழக படிப்பிற்குப் பிறகு, இவர், தனது தந்தை மற்றும் கணவருடன் 1980 இல் குடும்பத் தொழிலான  ஜவுளி சில்லறை வணிகமான 'சீமாட்டி'யில் சேர்ந்தார். 'சீமாட்டி' நிறுவனம்,  இவரது  தாத்தா, பிரபல ஜவுளி வியாபாரி வீரையா ரெட்டியார் என்பவரால் தொடங்கப்பட்டது. இவர் தென்னிந்தியாவில் மிகவும் கவனிக்கப்பட்ட திருமண பட்டு புடவை வடிவமைப்பாளர்களில் ஒருவரானார். மேற்கத்திய மற்றும் வட இந்திய நாகரீகங்களின் தாக்குதலை எதிர்கொண்டாலும் புடவைகளுக்கான இடத்தின் பெருமையைத் தக்கவைத்துக்கொள்வதற்கான இவரது முயற்சிகள்  இவரது தனித்துவமான பங்களிப்பாகத் தோன்றுகிறது.

## சாதனை / விருதுகள்
பீனா கண்ணன் உருவாக்கிய மிக நீளமான பட்டுப் புடவை (அரை கிமீ  ) 2007 இல் கின்னஸ் சாதனை புத்தகத்திலும் லிம்கா சாதனை புத்தகத்திலும் இடம்பிடித்தபோது அனைவரின் கவனத்தை ஈர்த்தார். ஐக்கிய அரபு எமிரேட்ஸ் (2007) மற்றும் அமெரிக்காவில் (2009) தனது புடவை வடிவமைப்புகளை அறிமுகப்படுத்தினார். நெசவு சமூகங்களுடனான இவரது உறவு, 2009 இல் கோவை ஈரோடு நெசவு சமூகத்தின் "வாழ்நாள் சாதனையாளர் விருதை" இவருக்குப் பெற்றுத் தந்தது. செப்டம்பர் 2011 இல், பீனா கண்ணன் வடிவமைத்த புடவைகள் "ஸ்வரோவ்ஸ்கி எலிமெண்ட்ஸ் 2011″  நிகழ்ச்சியில் பங்குபெற்றவர்களால் பயன்படுத்தப்பட்டன.

## மேற்கோள்கள்

பகுப்பு:இந்தியப் பெண் அலங்கார வடிவமைப்பாளர்கள்
பகுப்பு:வாழும் மக்கள்
கெவ்ரா

thumb| கெவ்ரா எண்ணெய் குப்பி

**கெவ்ரா** (*Kewra*)  என்பது  தாழம்பூச் செடியின்  நறுமணமுள்ள  ஆண் மலரில் இருந்து காய்ச்சி எடுக்கப்படும் ஓர் அத்தியாவசிய எண்ணெய் ஆகும். கியோரா அல்லது கெவ்டா என்ற பெயர்களாலும் இது அழைக்கப்படுகிறது.  தாழம்பூச் செடி வெப்பமண்டல ஆசியா, தென்கிழக்கு ஆசியா மற்றும் ஆத்திரேலியாவை பூர்வீகமாகக் கொண்ட ஒரு தாவர இனமாகும். மேலும் இந்நாடுகளின் பெரும்பாலான பகுதிகளில் இந்த எண்ணெய் ஒரு சுவையூட்டும் முகவராகப் பயன்படுத்தப்படுகிறது. 

தாழம்பூ  மலர் கெவ்ரா எண்ணெயில் ஒரு முக்கிய மூலப்பொருளாகும்.  தெற்காசியாவில், குறிப்பாக இசுலாம்  சமூகங்களுடன் தொடர்புடைய சிறப்பு சந்தர்ப்ப உணவுகளில் இந்த எண்ணெய்  பயன்படுத்தப்படுகிறது.  தாழம்பூக்களும் ரோசா மலர்களைப் போலவே இனிமையான வாசனையைக் கொண்டுள்ளன, ஆனால் தாழையில் அதிக அளவில் பழங்கள் கிடைக்கிறது.  சில சமூகங்களில் வழிபடப்படும் இந்து தெய்வமான மானசாவின் வழிபாட்டில் தாழம் பூக்கள் மற்றும் இலைகள் அவசியம் பயன்படுத்தப்படுகின்றன. 

இந்தியாவில் இருந்து ஏற்றுமதி செய்யப்படும் தாழம் பூக்களில் சுமார் 95% கஞ்சம் மாவட்டத்தில் உள்ள பெர்காம்பூர் நகரத்தைச் சுற்றியுள்ள பகுதிகளில் இருந்து சேகரிக்கப்படுகிறது.  சத்ரபூர், இரங்கேயிலுண்டா, பத்ராபூர் மற்றும் சிகிடியின் கடற்கரைப் பகுதிகள்  நறுமண தாழம்பூத் தோட்டங்களுக்குப் பெயர் பெற்றவையாகும். விவாதிக்கக்கூடிய வகையில், கடலோரப் பகுதிகளிலிருந்து வரும் மலர்கள் ஒரு நேர்த்தியான மலர்க் குறிப்பைக் கொண்டுள்ளன. இவை உள்நாட்டு வகைகளுக்குப் போட்டியாகவும் உள்ளன. மிகவும் பிரபலமான வகைகள் உள்ளூரிலும்  கோபால்பூரிலும்  பயிரிடப்படுகின்றன. கஞ்சம் மாவட்டத்தில் தாழைப் பூ சாகுபடி ஒரு முக்கிய வருமான ஆதாரமாக உள்ளது. கிட்டத்தட்ட 200 பதிவு செய்யப்பட்ட தாழை வடித்தல் தொழிற்சாலைகள் இங்குள்ளன.  பாரம்பரிய இந்திய வாசனை திரவியங்களிலும், இட்டார் எண்ணெயிலும்  கெவ்ரா எண்ணெய் பயன்படுத்தப்படுகிறது.

## வேதியியல் இயைபு
கெவ்ரா எண்ணெய் தாழை மஞ்சரிகளின் நீர் வடித்தல் மூலம் பெறப்படுகின்றன.  2-பீனெத்தில் மெத்தில் ஈதர் (65.6–75.4%), டெர்பினென்-4-ஓல் (11.7–19.5%), பி-சைமீன் (1.0–3.1%) மற்றும் ஆல்பா டெர்பினோல் (1.2–2.9) %) போன்றவை கெவ்டா எண்ணெயின் முக்கிய கூறுகளாகும் 

## மேற்கோள்கள்

பகுப்பு:இந்திய உணவுகள்
மீனாட்சி சர்கோகி

**மீனாட்சி சர்கோகி** ஒரு இந்திய தொழிலதிபர் மற்றும் முன்னாள் நிர்வாக இயக்குநர் ஆவார். இவர் பல்ராம்பூர் சீனி ஆலையின் இயக்குநராக இருந்தார். நஷ்டத்தில் இயங்கி வந்த சர்க்கரை வணிகத்தை லாபம் ஈட்டும் பல்நோக்கு தொழில்துறை நிறுவனமாக மாற்றி மறுமலர்ச்சி செய்த பெருமை இவருக்கு உண்டு. 1992 ஆம் ஆண்டு இந்திய சர்க்கரைத் தொழிலுக்கு இவர் ஆற்றிய பங்களிப்பிற்காக இந்திய அரசிடமிருந்து நான்காவது உயரிய விருதான பத்மசிறீ விருதைப் பெற்றார்.

## சுயசரிதை
1944 ஆம் ஆண்டு, அதிக மக்கள் தொகை கொண்ட இந்திய மாநிலமான உத்தரப் பிரதேசத்தில் உள்ள கான்பூரில் பிறந்த இவர், நைனிடாலில் உள்ள செயின்ட் மேரிஸ் கான்வென்ட் உயர்நிலைப் பள்ளியில் தனது ஆரம்பப் பள்ளிப் படிப்பை முடித்துவிட்டு, கான்பூருக்குத் திரும்பினார், அங்கு தனது பட்டப்படிப்பை முடித்தார். இவர் வணிகத்தின் அடிப்படைகளைக் கற்றுக்கொண்டார், மூத்த நிர்வாகத்தை அகற்றிவிட்டு, வணிகத்தின் முதல் முழு வருடத்தில்  4.4 மில்லியன் லாபம் ஈட்டுவதற்காக நிறுவனத்தை திறம்பட நடத்தினார்.

மீனாட்சி தனது கணவருடன் ஜூன் 2015 வரை 22 ஆண்டுகளாக நிறுவனத்தின் நிர்வாக இயக்குநரின் பொறுப்புகளைப் பகிர்ந்து கொண்டார், அப்போது இவர் ஒரு செயல் அல்லாத இயக்குநர் பதவியைத் தக்க வைத்துக் கொண்டார். இந்த காலகட்டத்தில், பல்ராம்பூர் சர்க்கரை ஆலைகள் ஒரு யூனிட் வணிகத்திலிருந்து பல தொழிற்சாலைத் தொழிலாக வளர்ந்தது, அதை இவர் 1990 இல் பப்னன் சர்க்கரை ஆலைகள், 1998 இல் துளசிபூர் சர்க்கரை ஆலைகள், இல் தாம்பூர் சர்க்கரை ஆலைகளின் ரௌசகான் தொழிற்சாலை, மேலும், 2007 இல்  இந்தோ கல்ஃப் சர்க்கரை ஆலைகள் ஆகியவற்றை வாங்குவதன் மூலம் சாதித்தார்.  பிறகு, இவரது நிர்வாகம், எத்தனால் மற்றும் மின்சாரம்  போன்ற பிற பகுதிகளுக்கு வணிகத்தை பன்முகப்படுத்தியது.

## சான்றுகள்

பகுப்பு:21 ஆம் நூற்றாண்டு இந்தியப் பெண் தொழிலதிபர்கள்
பகுப்பு:20 ஆம் நூற்றாண்டு இந்தியப் பெண் தொழிலதிபர்கள்
பகுப்பு:20 ஆம் நூற்றாண்டு இந்தியத் தொழிலதிபர்கள்
பகுப்பு:வாழும் மக்கள்
பகுப்பு:1944 பிறப்புகள்
பகுப்பு:வணிகம் மற்றும் தொழிற்துறையில் பத்மசிறீ விருது பெற்றவர்கள்
புனேரி பகாதி

வலது|thumb|168x168px| மகாதேவ் கோவிந்த் ரானடே புனேரி ''பகாதி'' அணிந்துள்ளார்

**புனேரி பகாதி**  (*Puneri Pagadi*)  என்பது ஒரு தனித்துவமான  வகை தலைப்பாகையாகும். புனே நகரத்தில் பெருமை மற்றும் கௌரவத்தின் அடையாளமாக இது கருதப்படுகிறது. புனேயில் இரண்டு நூற்றாண்டுகளுக்கு முன்பு இத்தலைப்பாகை அறிமுகப்படுத்தப்பட்டது. கவுரவ சின்னமாக இருந்தாலும், பல ஆண்டுகளாக தலைப்பாகையின் பயன்பாடு மாறி, தற்போது கல்லூரிகளில் பாரம்பரிய நாட்களில் மட்டும் பயன்படுத்தப்படுகிறது. தலைப்பாகையின் அடையாளத்தைப் பாதுகாக்க, இதற்கு புவியியல் குறியீடு தகுதி வழங்க உள்ளூர் மக்களிடமிருந்து கோரிக்கைகள் வைக்கப்பட்டன. அவர்களின் கோரிக்கை பின்னர் நிறைவேற்றப்பட்டது. புனேரி *பகாதி*  2009 ஆம் ஆண்டு செப்டம்பர் மாதம் 4 ஆம் தேதியன்று  அறிவுசார் சொத்து ஆனது.

## வரலாறு
thumb|புனேவின் தலைப்பாகை பொருத்துபவர்கள், 1890
*புனேரி* பாணியில் தலைப்பாகை 19 ஆம் நூற்றாண்டில் சமூக சீர்திருத்தவாதியான மகாதேவ் கோவிந்த் ரானடே என்பவரால் அறிமுகப்படுத்தப்பட்டது. பின்னர், லோகமான்ய திலக், இயே.எசு.கரண்டிகர், டி.டி. சத்யே, டாக்டர் விட்டல்ராவ் காடே, தத்யாசாகேப் கேல்கர் மற்றும் டத்தோ வாமன் போட்தார் போன்ற பல தலைவர்கள் அணிந்தனர். புனேரி *பகாதி* 1973 ஆம் ஆண்டில் மராத்தி நாடகமான *[[காசிராம் கொத்தவால்|காசிராம் கோட்வாலுக்குப்]]* பிறகு மிகவும் பிரபலமானது.

## பயன்பாடு
பள்ளி மற்றும் கல்லூரிகளில் திருமண விழாக்கள் மற்றும் பாரம்பரிய நாட்கள் போன்ற சிறப்பு நிகழ்வுகளில் இத்தலைப்பாகை பெரும்பாலும் பயன்படுத்தப்படுகிறது. *கோந்தல்* கலையை நிகழ்த்தும் போது இளைஞர்கள் இதை அணிவார்கள். தலைப்பாகை மரியாதைக்குரிய சின்னமாக இருப்பதால், நினைவுப் பொருளாகவும் பயன்படுத்தப்படுகிறது. வரலாற்று நாடகங்கள் மற்றும் திரைப்படங்களில் புனேரி பகாதி  பயன்படுத்தப்படுகிறது.

## அறிவுசார் சொத்துரிமை
10 உறுப்பினர்களைக் கொண்ட சிறீ *புனேரி பகாதி சங்கம்,* இத்தலைப்பாகைக்கான புவிசார் குறியீடு (ஜிஐ) பெற , புவியியல் அடையாளப் பதிவேட்டில் விண்ணப்பித்திருந்தது. அறிவுசார் சொத்துரிமைகளை ஊக்குவிக்கும் சீரியப் பணி ஆலோசனைக் குழு  சார்பாக விண்ணப்பத்தை தாக்கல் செய்யப்பட்டது. புனேரி *பகாதியை* அடையாளம் காணக்கூடியதாக மாற்றுவதும், அதன் அடையாளத்தையும் *புனேரி* கலாச்சாரத்தையும் பாதுகாப்பதும் இதன் நோக்கமாக இருந்தது. இதன் விளைவாக, 4 செப்டம்பர் 2009 ஆம் ஆண்டு செப்டம்பர் மாதம் 4 ஆம் தேதியன்று தலைப்பாகைக்கு  புவியியல் அடையாளத் தகுதி  வழங்கப்பட்டது. தலைப்பாகை புனேவின் அதிகாரப்பூர்வ கலாச்சார அடையாளமாக மாறியது. இதனால் புனேரி *பகாதிக்கு* அறிவுசார் சொத்துரிமை கிடைத்தது. *புனேரி பகாதி* என்ற பெயரில் புனேவுக்கு வெளியே தயாரிக்கப்பட்ட எந்த தலைப்பாகையும் விற்பனை செய்வது சட்டவிரோதமானது. *புனேரி பகாதியுடன்*, டார்ச்சிலிங்கு தேநீர், பனாரசி புடவைகள், திருப்பதி லட்டூ போன்ற இந்திய தயாரிப்புகளுக்கு இந்த தகுதி வழங்கப்பட்டது.

## மேலும் பார்க்கவும்
* புனே கலாச்சாரம்
* இல்கல் சேலை
* நவல்குண்ட் துரிஸ்

## மேற்கோள்கள்

பகுப்பு:இந்திய உடைகள்
பகுப்பு:மகாராட்டிரப் பண்பாடு
பகுப்பு:புவிசார் குறியீடு பெற்ற மகாராட்டிரப் பொருட்கள்
சனாமகி அகோங் கோங் சிங்பா

**சனாமகி அகோங் கோங் சிங்பா** (*Sanamahi Ahong Khong Chingba*) மணிப்பூர் மாநிலத்தில் வாழ்கின்ற மணிப்புரி மக்கள் கொண்டாடுகின்ற ஒரு மதத் திருவிழாவாகும். சனாமகி செங் ஓங்பா அல்லது காங் சிங்பா என்ற பெயர்களாலும் இவ்விழா அழைக்கப்படுகிறது. மணிப்புரி மக்களின் கடவுளான லைனிங்தௌ சனாமகியை உள்ளடக்கிய பிரமாண்டமான இரதத்துடன் கூடிய பொது ஊர்வலம் இத்திருவிழாவின் முக்கியமான அடையாளமாகும். திருவிழாவின் முக்கிய நிகழ்வுகள் அனைத்தும் இம்பால் நகரத்தில் நடைபெறுகின்றன. ஊர்வலத்தில் சேரும் ஆயிரக்கணக்கான யாத்ரீகர்களை இந்நிகழ்வுகள் ஈர்க்கின்றன. . 350 ஆண்டுகளுக்கு முன்பு கொண்டாடப்பட்ட இத்திருவிழா, நீண்ட இடைவேளைக்குப் பிறகு, 2018ஆம் ஆண்டு முதன்முதலில் கொண்டாடப்பட்டது.

சனாமகி அகோங் கோங் சிங்பா திருவிழாவின் போது, ஆயிரக்கணக்கான பக்தர்கள் அரிசி, பழங்கள், காய்கறிகள், பணம் மற்றும் பாரம்பரிய சடங்குகளை காணிக்கையாக்கியும் சடங்குகள் நிகழ்த்தியும் கடவுளிடம் ஆசீர்வாதம் பெறுகிறார்கள். இம்பால் நகரின் மையப்பகுதியில் அலங்கரிக்கப்பட்ட சனாமகியை ஏற்றிய தேர் ஒன்று பயணிக்கும். இந்தப் பயணம் உள்நாட்டில் காங் சிங்பா என்று அழைக்கப்படுகிறது.

சனாமகி அகோங் கோங் சிங்பா திருவிழா என்பது முற்றிலும் சனாமகி இனத்தினரின் மதத் திருவிழாவாகும். ஆனால் மணிப்புரி மக்கள் சமூகத்தின் இந்துமயமாக்கலுக்குப் பிறகு, இதேபோன்ற ஒரு திருவிழா உருவாக்கப்பட்டது.
## மேற்கோள்கள்

பகுப்பு:மணிப்பூரில் பண்பாடு
மூலக்கொத்தளம்

**மூலக்கொத்தளம்** () என்பது இந்தியா தீபகற்பத்தில் தமிழ்நாடு மாநிலத்தின் சென்னை மாவட்டத்திலுள்ள ஒரு புறநகர்ப் பகுதியாகும். 50 வருடங்களுக்கு மேலாக, மீன் கருவாட்டு சந்தை ஒன்று மூலக்கொத்தளம் பகுதியில் இயங்கி வருகிறது. 

கடல் மட்டத்திலிருந்து சுமார் 29 மீட்டர் உயரத்தில் அமைந்துள்ள மூலக்கொத்தளம் பகுதியின் புவியியல் ஆள்கூறுகள்,  ஆகும். பாரிமுனை, ராயபுரம், ஜார்ஜ் டவுன், காசிமேடு, தண்டையார்பேட்டை,  வண்ணாரப்பேட்டை, சௌகார்பேட்டை, வள்ளலார் நகர், மண்ணடி, பேசின் பாலம் மற்றும் கொண்டித்தோப்பு ஆகியவை மூலக்கொத்தளம் பகுதிக்கு அருகிலுள்ள முக்கிய புறநகர்ப் பகுதிகளாகும்.

மூலக்கொத்தளத்தில் 120 ஆண்டுகள் பழமையான மயானம் உள்ளது. இந்தி எதிர்ப்புப் போராட்டத்தில் உயிர் நீத்த நடராஜன் மற்றும் தாளமுத்து ஆகியோரின் இறுதி இளைப்பாறும் இடமான இந்த மயானம் வரலாற்றுச் சிறப்புமிக்க இடமாகும். மேலும், சமூக ஆர்வலரும் சீர்திருத்தவாதியுமான சா. தருமாம்பாளுக்கு இங்கு நினைவிடம் அமைக்கப்பட்டுள்ளது. இந்த மயானத்தின் பரப்பளவு சுமார் 20 ஏக்கர். மூலக்கொத்தளம் மயானத்தின் அருகே, ஆதிதிராவிட மக்களின் நலன் கருதி, பல அடுக்குமாடி குடியிருப்புகளைக் கட்ட, தமிழக அரசு முன்மொழிந்துள்ளது. இதற்கு ம. தி. மு. க., சி. பி. எம்., வி. சி. க., போன்ற சில அரசியல் கட்சிகள் எதிர்ப்பு தெரிவித்தாலும், இங்குள்ள மயானத்தின் ஒரு பகுதியைக் கையகப்படுத்த, தமிழ்நாடு குடிசை மாற்று வாரியம் தேவையான நடவடிக்கைகளை மேற்கொண்டு வருகிறது. அனைத்து நவீன வசதிகளுடன் கட்டப்படும் 1,044 குடியிருப்புகளின் திட்டச் செலவு சுமார் ரூ.138.29 கோடி என மதிப்பிடப்பட்டுள்ளது.

மூலக்கொத்தளம் பகுதியில் அமைந்துள்ள மூர்த்தி விநாயகர் கோயில், தமிழ்நாடு அரசின் இந்து சமய அறநிலையத் துறை கட்டுப்பாட்டின் கீழ் இயங்கி வருகிறது.
## மேற்கோள்கள்

## வெளி இணைப்பு
* GeoHack - மூலக்கொத்தளம்

பகுப்பு:சென்னை மாவட்டத்திலுள்ள ஊர்களும் நகரங்களும்
முக்தார் பேகம்

**முக்தார் பேகம்** (*Mukhtar Begum*) ஒரு பாக்கித்தானிய பாரம்பரிய பாடகியும், கசல் பாடகியும், நடிகையும் ஆவார்.  திரைப்படங்களிலும் வானொலிகளிலும் பாடல்களைப் பாடியதற்காக இவர் "இசையின் ராணி" என்று அழைக்கப்பட்டார். இந்தி, பஞ்சாபி மற்றும் உருது படங்களில் பணிபுரிந்தார். *ஹதிலி துல்ஹான்*, *அலி பாபா 40 சோர்*, *நள தமயந்தி*, *தில் கி பியாஸ்*, *அன்க் கா நாஷா*, *முஃப்லிஸ் ஆஷிக்* மற்றும் *சத்ரா பகாவலி* ஆகிய படங்களில் நடித்ததற்காக அறியப்பட்டார்.

## ஆரம்ப கால வாழ்க்கை
முக்தார் பேகம், 1901 ஆம் ஆண்டு பிரித்தானிய இந்தியாவின் அமிர்தசரசில் பிறந்தார். பாக்கித்தனின் பிரபல பாடகி பரிதா கானும் உட்பட இவருக்கு ஒரு சகோதரியும் மூன்று சகோதரர்களும் இருந்தனர் .

இவர் பாட்டியாலா கரானாவின் (இசை பாணி) பாரம்பரிய இசைப் பள்ளியில் பயின்றார். அங்குள்ள உஸ்தாத் மியான் மெஹர்பான் கான் இவரது ஏழு வயதிலிருந்தே இந்துஸ்தானிய இசையில் பயிற்சி அளித்தார்.

## தொழில்
1930 களில், இவர் கொல்கத்தாவிற்கு குடிபெயர்ந்தார். மேலும் பிரபல உருது நாடக ஆசிரியரும் கவிஞரும், தனது பிற்கால கணவருமான ஆகா ஹஷர் காஷ்மீரி எழுதிய மேடை நாடகங்களில் இவர் நடிக்க ஆரம்பித்தார். பின்னர் மும்பைகுச் சென்று அங்கேயும் நாடகத்துறையில் பணியாற்றினார். பிறகு, ஊமைத் திரைப்படங்களில் பணியாற்றத் தொடங்கினார். 1931 இல் அறிமுகமான இவர் *நள தமயந்தி*, தில் *கி பியாஸ்*, *அன்க் கா நாஷா* மற்றும் *முஃப்லிஸ் ஆஷிக்* உள்ளிட்ட இந்தி, பஞ்சாபி மற்றும் உருது ஆகிய இரு மொழிகளிலும் தோன்றினார். முக்தார் பேகம் *பிரேம் கி ஆக்* மற்றும் *பேஷம்* உள்ளிட்ட இரண்டு படங்களுக்கும் பாடல்களையும் இயற்றியுள்ளார்.

கொல்கத்தாவில், இவர் நூர்ஜஹானின் குடும்பத்தினரைச் சந்தித்து, அவரது சகோதரிகளையும் திரைப்படம் மற்றும் நாடகங்களில் சேர ஊக்குவித்தார். மேலும் சில தயாரிப்பாளர்களிடமும் தனது கணவர் ஆகா ஹஷர் காஷ்மீரியிடமும் அவர்களை அறிமுகப்படுத்தினார்.

இந்தியப் பிரிவினைக்குப் பிறகு தனது குடும்பத்துடன் பாக்கித்தானுக்குச் சென்று இலாகூரில் குடியேறினார். அங்கு தொடர்ந்து வானொலி மற்றும் தொலைக்காட்சிக்காக கசல்களைப் பாடினார். இலாகூரில், வானொலி பாக்கித்தானிலும் பல பாடல்களைப் பாடினார்.

இவர் ஒரு இசை ஆசிரியராகவும் பணிபுரிந்தார், மேலும் பாடகி நசீம் பேகம் மற்றும் தனது சொந்த தங்கை பரிதா கானும் ஆகியோருக்கு பாரம்பரிய இசை பாடல்களிலும், கசல்களிலும் பயிற்சி அளித்தார்.

## திருமணம்
முக்தார் உருது கவிஞரும், நாடக ஆசிரியரும், நாடக நடிகருமான ஆகா ஹஷர் காஷ்மீரியை மணந்தார். இவரது தங்கை பரிதா கானும் ஒரு பிரபலமான கசல் பாடகி ஆவார்.

## இறப்பு
நீண்டகாலமாக பக்கவாதத்தால் பாதிக்கப்பட்ட முக்தார் பேகம் பிப்ரவரி 25, 1982 அன்று தனது 80 வயதில் கராச்சியில் இறந்தார்.

## சான்றுகள்

## வெளி இணைப்புகள்
* 

பகுப்பு:பஞ்சாப் நபர்கள்
பகுப்பு:1982 இறப்புகள்
பகுப்பு:20 ஆம் நூற்றாண்டின் இந்திய நடிகைகள்
பகுப்பு:இந்தித் திரைப்பட நடிகைகள்
பகுப்பு:1901 பிறப்புகள்
புய்யா

**புய்யான்** (*Bhuiyan*) அல்லது **புய்யா** (*Bhuiya*) என்பது இந்திய மாநிலங்களான பீகார், சார்க்கண்டு, மத்தியப் பிரதேசம், ஒடிசா, உத்தரப் பிரதேசம் மற்றும் மேற்கு வங்காளம் ஆகிய மாநிலங்களில் வாழுகின்ற ஒரு பழங்குடி சமூகம் ஆகும். இவர்கள் புவியியல் ரீதியாக வேறுபட்டவை மட்டுமல்ல, பல கலாச்சார வேறுபாடுகள் மற்றும் துணைக்குழுக்களையும் கொண்டுள்ளன.

## சொற்பிறப்பியல்
புய்யான்களின் பெயர் சமசுகிருத வார்த்தையான "பூமி" என்பதிலிருந்து வந்தது. புய்யாகளில் பெரும்பாலானவர்கள் விவசாயம் செய்பவர்கள். பலர் தாங்கள் இந்து தெய்வமான பூமாதேவியிலிருந்து வந்தவர்கள் என்று நம்புகின்றனர். அவர்கள் வலுவான குடும்ப உறவுகளைக் கொண்ட தந்தைவழி உறவு முறைக் குழுக்களாக இருக்கின்றனர்.

## தற்போதைய சூழ்நிலைகள்

புய்யா சமூகத்தில் குறிப்பிடத்தக்க பொருளாதார மாறுபாடுகள் உள்ளன. கத்வார் மற்றும் திகாயித் போன்ற பகுதிகளில் சிலர் நில உரிமையாளர்களாக உள்ளனர். ஆனால் பலர் நிலத்தில் சுயாதீனமாக அல்லது கூலித் தொழிலாளர்களாக வேலை செய்வதை நம்பியுள்ளனர். கூடை செய்தல், கால்நடை வளர்ப்பு, மீன்பிடித்தல், வேட்டையாடுதல் மற்றும் விறகு, தேன் மற்றும் பிசின் போன்ற வனப் பொருட்களை விற்பனை செய்தல் ஆகியவை அவர்களின் வாழ்வாதாரத்திற்கு பங்களிக்கின்றன, இருப்பினும் உணவு சேகரிப்பு நடைமுறை பெரும்பாலும் அழிந்து விட்டது. கத்வார் இடைக்காலத்தில் அரசராக இருந்தார்கள். அவர்கள் நாகவன்சி மன்னர் பிரதாப் கர்ணுக்கு எதிராக கிளர்ச்சி செய்தனர். நாகவன்சி கத்வார் கிளர்ச்சியை கர்யாகர் மன்னர் பாக்தியோ சிங்கின் உதவியுடன் அடக்கினார். 1857 கிளர்ச்சியில், திகாயிட் உம்ராவ் சிங் ஓர்மஞ்சியில் உள்ள பந்த்காவாவின் மன்னராக இருந்தார். ராஞ்சியில் கிழக்கிந்திய நிறுவனத்துக்கு எதிரான கிளர்ச்சியில் பங்கேற்றார்.

## அதிகாரப்பூர்வ வகைப்பாடு

1931 ஆம் ஆண்டில், பிரித்தானியக் காலத்தில், இவர்கள் பழமையான பழங்குடியினராக பட்டியலிடப்பட்டனர். 1936 இல் இவர்கள் பிற்படுத்தப்பட்ட பழங்குடியினர் என்று பட்டியலிடப்பட்டனர். பாட்னா பிரிவு, பலமு, அசாரிபாக், மன்பூம் மற்றும் வங்காளத்தில், இவர்கள் பட்டியல் சாதியில் சேர்க்கப்பட்டனர். சுதந்திரத்திற்குப் பிறகு, உத்தரபிரதேச அரசு ஒரு பட்டியல் சாதியாக வகைப்படுத்தியது. ஆனால் 2007இல், இவர்கள் பட்டியல் பழங்குடியினராக மறுவடிவமைக்கப்பட்ட பல குழுக்களில் ஒன்றாகினர். 2017 ஆம் ஆண்டு நிலவரப்படி, இந்த பழங்குடி வகை சோன்பத்ரா மாவட்டத்திற்கு மட்டுமே பொருந்தும்.  பீகார் மற்றும் சார்க்கண்டில் பட்டியல் சாதியில் சேர்க்கப்பட்டுள்ளார். இவர்கள் சார்க்கண்டின் மொத்த பட்டியல் சாதி மக்கள் தொகையில் 21% ஆவர்.

உத்தரப் பிரதேசத்திற்கான, 2011 இந்திய மக்கள் தொகைக் கணக்கெடுப்பின்படி 4095 பேர் உள்ளனர்.

## மேற்கோள்கள்

பகுப்பு:இந்தியப் பழங்குடிகள்
பகுப்பு:சாதிகள்
தொகுதி (கணக் கோட்பாடு)

கணிதத்தின் கணக் கோட்பாட்டில் ஒரு **தொகுதி** (*class*) என்பது தெளிவாக வரையறுக்கப்பட்ட ஒரு குறிப்பிட்டப் பண்பையுடைய கணங்களின் (அல்லது சில சமயங்களில் ஏனைய கணிதப் பொருட்கள்) தொகுப்பாகும் கணங்களிலிருந்து வேறுபட்டவையாக இருக்கும் தொகுதிகள், இரஸ்சலின் முரண்போலியைத் தவிர்க்கும் பொருட்டு கணம்-போன்ற தொகுப்புகளைக் கொண்டவையாக தோன்றுகின்றன. "தொகுதி"யின் நுட்பமான வரையறை, அடிப்படைச் சூழலைப் பொறுத்தமையும்.

கணமாக இல்லாத தொகுதியானது **தகு தொகுதி** (*proper class*) எனப்படும். கணமாகவுள்ள தொகுதியானது சில சமயங்களில் **சிறு தொகுதி** (*small class*) எனப்படும். மெய்யியலாளர் வில்லியம் வான் ஓர்மன் குவையினின் கணக் கோட்பாட்டின் விளக்கத்தில், "தகுதொகுதி" என்பதற்குப் பதிலாக "அறுதித் தொகுதி" "ultimate class" எனப் பயன்படுத்தப்படுகிறது.

கணக் கோட்பாட்டிற்கு அப்பால் சில சமயங்களில், "கணம்" என்பதற்கு ஒத்ததாகவே "தொகுதி" என்பதும் பயன்படுத்தப்படுகிறது. இவ்விதமான பயன்பாடு வரலாற்றுப் பழங்காலத்தில் காணப்படுகிறது. ஏனென்றால் அக்காலத்தில், தற்காலக் கணக் கோட்பாட்டில் உள்ளதுபோல் இல்லாமல் இவ்விரு சொற்கள் வேறுபடுத்தி அறியப்பட்டிருக்கவில்லை. 19 ஆம் நூற்றாண்டிலும் அதற்கு முந்தைய காலத்திலும் சில தொகுதிகள், கணங்களாக இல்லாமல் இருக்கலாம் என்ற கருதாமலேயே பல விவாதங்கள் மேற்கொள்ளப்பட்டுள்ளன.

## எடுத்துக்காட்டுகள்
*தரப்பட்ட ஒரு வகையான இயற்கணித அமைப்புகளின் தொகுப்புகள் ஒரு தகுதொகுதியாக அமையும்: குலங்களின் தொகுதி, திசையன் வெளிகளின் தொகுதி.
*முதன்மை எண்களின் தொகுதி ஒரு தகுதொகுதி.
## குறிப்புகள்

## மேற்கோள்கள்
* 
* 
* Raymond M. Smullyan, Melvin Fitting, 2010, *Set Theory And The Continuum Problem*. Dover Publications .
* Monk Donald J., 1969, *Introduction to Set Theory*. McGraw-Hill Book Co. .

## வெளியிணைப்புகள்
* 

பகுப்பு:கணக் கோட்பாடு
மிதா வசிஷ்ட்

**மிதா வசிஷ்ட்** (*Mita Vashisht*) (பிறப்பு 2 நவம்பர் 1967) ஓர் இந்திய நடிகையாவார். திரை, மேடை மற்றும் தொலைக்காட்சியில் தனது பணிக்காக அறியப்பட்ட இவர், பரந்த அளவிலான பாத்திரங்களில் நடித்துள்ளார். இவரது மிக முக்கியமான தோற்றங்களில் அறிவியல் புனைகதை தொலைக்காட்சித் தொடரான *ஸ்பேஸ் சிட்டி சிக்மா* (1989-1991), *பச்பன் காம்பே லால் தீவாரின்*, *ஸ்வாபிமான்*, *ஆலன்* (கிர்தார்) *கஹானி கர் கர் கி* (திரிஷ்னா) மற்றும் *காலா* *தீகா* (ஜெதி மா) போன்ற பாத்திரங்களைக் கொண்ட திரைப்படங்கள் அடங்கும்.

## ஆரம்ப கால வாழ்க்கை
மிதா 1967 ஆம் ஆண்டு நவம்பர் 2 ஆம் தேதி இந்தியாவின் மகாராட்டிராவில் உள்ள புனேவில் இந்திய இராணுவத்தில் இருந்து கர்னலாக ஓய்வு பெற்ற கேப்டன் ராஜேஷ்வர் தத் வசிஷ்ட் மற்றும் ஒரு ஆசிரியரும் பாடகியுமான மீனாட்சி மேத்தா (நீ) வசிஷ்ட் ஆகியோரின் மகளாகப்  பிறந்தார்.

சண்டிகரின் பஞ்சாப் பல்கலைக்கழகத்தில் இலக்கியத்தில் முதுகலைப் பட்டம் பெற்ற பின்னர், 1987 இல் தில்லியின் தேசிய நாடகப் பள்ளியில் பட்டம் பெற்றார்.  பல ஆண்டுகளாக (1990-2010) சில முதன்மை வடிவமைப்புகளுக்கு கற்பிக்கும் நிறுவங்களில் வருகைதரும் ஆசிரியராக இருந்தார்.  இந்தியாவின் திரைப்பட மற்றும் நாடக நிறுவனங்கள் - தேசிய உடையலங்கார தொழில்நுட்பக் கல்லூரி (தில்லி), FTII (புனே), NSD (டெல்லி) மற்றும் NID (அகமதாபாத்).  ஐக்கிய ராச்சியத்தின் இலண்டன், பர்மிங்காம், லீசெஸ்டர்,  சிரியாவின் டமாஸ்கஸில் போன்ற நகரங்களில் நாடகப் பட்டறைகளையும் நடத்தியுள்ளார். மாணவர்களுக்கு ஆடை அலங்கார வடிவமைப்பு, திரைப்பட இயக்கம் மற்றும் நடிப்பு, நாடக நுட்பங்களைப் பயன்படுத்தி கற்பிக்கிறார். இவர் திரைப்படத் தயாரிப்பாளர் அனுப் சிங்கை மணந்தார்.

### திரையரங்கம்
காஷ்மீரின் ஆன்மீகவாதியும் பெண் மாயவாதியும் கவிஞருமான இலல்லேசுவரியின் வாழ்க்கை மற்றும் கவிதைகளை அடிப்படையாகக் கொண்ட *லால் டெட்* என்ற 75 நிமிட தனி நாடக நிகழ்ச்சியில் நடித்துள்ளார். *லால் டெட்* நிகழ்ச்சிகள் இந்தியாவிலும் வெளிநாட்டிலும் பின்வரும் தேசிய/சர்வதேச நாடக விழாக்களிலும் நிகழ்த்தப்பட்டுள்ளன.

## சான்றுகள்

## வெளி இணைப்புகள்
* Official website
* 
* A non-conforming artiste – The Tribune, 2002

பகுப்பு:வங்காளத் திரைப்பட நடிகைகள்
பகுப்பு:இந்தித் தொலைக்காட்சி நடிகைகள்
பகுப்பு:இந்தித் திரைப்பட நடிகைகள்
பகுப்பு:வாழும் மக்கள்
பகுப்பு:1967 பிறப்புகள்
பகுப்பு:இந்தியத் தொலைக்காட்சி நடிகைகள்
பகுப்பு:20 ஆம் நூற்றாண்டின் இந்திய நடிகைகள்
பீம அமாவாசை

**பீமனா அமாவாசை (அ) பீம அமாவாசை** (*Bhimana Amavasya*) தென்னிந்தியாவிலும், பெரும்பாலும் கர்நாடகா மாநிலத்திலும், ஆந்திரப் பிரதேசம் மற்றும் தமிழ்நாட்டின் சில பகுதிகளிலும் இந்து சமயத்தினரால் அனுசரிக்கப்படும் ஒரு நிகழ்வு ஆகும். இது இந்து நாட்காட்டியின் *[[ஆடி (மாதம்)|ஆடி]]* மாதத்தின் அமாவாசை நாளில் ( *அமாவாசை* ) கொண்டாடப்படுகிறது.
thumb|260x260px| சிவன் பார்வதியை மணக்கும் நிகழ்வு, சிதம்பரம்

## முக்கியத்துவம்
அமாவாசை மற்றும் அமாவாசையைக் கொண்ட பதினைந்து நாட்களும் இந்துக்களால் மங்களகரமானதாகக் கருதப்படுகிறது. இந்த காலகட்டத்தில், அவர்களின் காணிக்கைகள் தங்கள் முன்னோர்களைச் சென்றடைகின்றன என்றும், அதற்குப் பதிலாக, காணிக்கை செலுத்துபவர்கள் ஆசீர்வதிக்கப்படுகிறார்கள் என்றும் அவர்கள் நம்புகின்றனர். இது மங்களகரமான காலகட்டத்தின் தொடக்கத்தைக் குறிக்கிறது, மேலும் பல பூசைகள் பல்வேறு இந்து தெய்வங்களை நோக்கிச் செய்யப்படுகின்றன, அவர்களின் ஆசீர்வாதங்களைப் பெற நோக்கியும் செய்யப்படுகின்றன.

இந்த நாளின் அனுசரிப்பு முதன்மையாக மகாபாரதத்தின் ஐந்து கதாநாயகர்களில் ஒருவரான பீமனுடன் தொடர்புடையது. பீமனா அமாவாசை பீமனின் பிறந்த நாளாகவும், அதே போல் அவன் பொல்லாத பகாசுரனை வதம் செய்த நாளாகவும், அதன் மூலம் அவனது பிராமண சேனைகளை அரக்கர்கள் சாப்பிடாமல் காப்பாற்றிய நாளாகவும் கருதப்படுகிறது.

கர்நாடகாவில், ஆடி மாதத்தின் கடைசி நாள் பீமன அமாவாசையாகக் குறிக்கப்படுகிறது. இந்த நாளில், பார்வதியின் பக்தியால் கவரப்பட்ட சிவன், அவளை மனைவியாக ஏற்றுக்கொண்டதாக இப்பகுதியின் சைவர்கள் நம்புகின்றனர். இந்த நாளில் பெண்கள் விரதம் இருந்து, அன்னதானம் செய்து, சிவனை வழிபட்டால், திருமணமாகாத பெண்களுக்கு நல்லொழுக்கமுள்ள கணவனைத் தேடி, பார்வதி அவர்களை ஆசீர்வதிப்பார் என்றும், திருமணமான பெண்களுக்கு அவர் தம் கணவருக்கு நீண்ட ஆயுளும், வெற்றியும், மகிழ்ச்சியும் கிடைக்கும் என்பதும் நம்பிக்கை. சகோதரிகளும் தங்கள் சகோதரர்களின் நலனுக்காக பிரார்த்தனை செய்கிறார்கள். சிவன் மற்றும் பார்வதியின் மூர்த்திகள் சிவப்பு மண் களிமண்ணைப் பயன்படுத்தி தயாரிக்கப்பட்டு, உலர்த்தப்பட்டு சாம்பல் மற்றும் வெண்கலத்தால் அலங்கரிக்கப்படுகின்றன. சில நேரங்களில் இந்த மூர்த்திகள் *பஞ்சலோகத்தால்* ஆனவையாகவும் இருக்கலாம். (ஐந்து பொருட்கள் - தங்கம், வெள்ளி, தாமிரம், வெண்கலம் மற்றும் துத்தநாகம்).

## மேற்கோள்கள்

பகுப்பு:Infobox holiday (other)
பகுப்பு:இந்து சமய விழாக்கள்
பகுப்பு:கருநாடக விழாக்கள்